钦定古今图书集成/明伦汇编/氏族典/第120卷 > 陈觉
## 钦定古今图书集成/明伦汇编/氏族典/第120卷 > 陈觉

按《十国春秋》，南唐陈觉，海陵人也，后海陵升泰州，遂
为泰州人。烈祖居金陵，以次子景迁留东都辅政，用
宋齐丘荐，命觉为之佐。已而景迁寝病，徙为东南诸
道副都统，寻卒。觉还朝，为宣徽副使。昇元四年，烈祖
东巡，觉预侍从。烈祖晚年多暴怒，近臣类获谴，觉心
惧，称疾，家居累月，迨宣遗诏，即以是日入朝。判大理
寺萧俨露章劾觉罪，元宗不纳。迁光政院副使、太仆
少卿。时国兵初得建州，诸将请乘胜取福州，齐丘荐
觉为宣谕使。觉擅兴汀、建、抚、信州，兵攻福州，败绩。元
宗欲寘军法，齐丘援甚力，冯延己复助之，于是裁贬
蕲州。逾年，复起任事。淮南兵兴，元宗命景达率大兵
拒周，而以觉为监军使，军政皆出觉，聚兵五万，无决
战意。朱元数有功，觉忌之，夺其兵，元遂叛降周，诸军
悉溃。觉归为枢密使，方挟齐丘为耐久计，会周师益
进，世宗驻迎銮镇，元宗遣觉奉表贡方物。觉至迎銮，
见周战舰陈列江津，且南渡，大惧，请使取本国画江
为界表，世宗可之。觉顿首谢，退遣其属刘承遇南还，
以告画江称藩奉正朔之议遂决。周亦班师。觉还，以
兵部尚书致仕。觉常传周世宗之语告元宗曰：“闻江
南拒命，谋出严续，可斩以谢我。”元宗知觉与续有宿
怨，疑之。先是，锺谟自周回，屡言觉等罪不可容，谟因
请至周覆实其事，元宗遣谟行，以手表引咎，且言非
续之罪。世宗省表，大惊曰：“严续能拒命，乃忠臣。朕为
天下主，其肯教人杀忠臣乎？”谟归具奏，元宗大怒。齐
丘既败觉，谪授国子博士、饶州安置，遣使诛于路。